**Daugavpils valstspilsētas pašvaldības domes 2024. gada 20.februāra saistošo noteikumu Nr.2 “Par Daugavpils valstspilsētas pašvaldības domes 2012. gada 27. septembra saistošo noteikumu Nr. 18 “Par nodokļu atbalsta pasākuma piemērošanu nekustamā īpašuma nodoklim” atzīšanu par spēku zaudējušiem” paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | 2023. gada 1. janvārī stājies spēkā Pašvaldību likums. Atbilstoši Pašvaldību likuma Pārejas noteikumu 6. punktam, dome izvērtē uz likuma “Par pašvaldībām” normu pamata izdoto saistošo noteikumu atbilstību šim likumam un izdod jaunus saistošos noteikumus atbilstoši šajā likumā ietvertajam pilnvarojumam.  Pašvaldības domes 2012. gada 27. septembra saistošie noteikumi Nr. 18 “Par nodokļu atbalsta pasākuma piemērošanu nekustamā īpašuma nodoklim” (turpmāk – Saistošie noteikumi Nr. 18) ir izdoti saskaņā ar Nodokļu atbalsta pasākuma likuma 4. panta otro daļu, kā arī saskaņā ar likuma “Par pašvaldībām” 46. pantu, kas zaudēja spēku.  Saskaņā ar Nodokļu atbalsta pasākuma likuma 4. panta otro daļu nodokļu atbalsta pasākumu attiecībā uz nekustamā īpašuma nodokli un ar to saistītajiem maksājumiem administrē pašvaldība, ja tā līdz Ministru kabineta noteiktajam nodokļa atbalsta pasākuma uzsākšanas datumam likuma “Par pašvaldībām” 46. pantā noteiktajā kārtībā ir izdevusi saistošos noteikumus par nodokļa atbalsta pasākuma piemērošanu nekustamā īpašuma nodoklim un ar to saistītajiem maksājumiem par pašvaldības administratīvajā teritorijā esošajiem nekustamajiem īpašumiem.  Atbilstoši Ministru kabineta 2012. gada 28. augusta noteikumu Nr. 600 “Nodokļu atbalsta pasākuma īstenošanas kārtība” 2. punktam nodokļu atbalsta pasākums tiek uzsākts 2012. gada 1. oktobrī. Minēto noteikumu 10.2. apakšpunkts noteic nodokļu maksātāja tiesības triju mēnešu laikā pēc šo noteikumu 2. punktā noteiktā datuma attiecībā uz nekustamā īpašuma nodokli un ar to saistītajiem maksājumiem iesniegt iesniegumu tās pašvaldības institūcijā, kas veic nekustamā īpašuma nodokļa administrēšanu.  Tā kā nodokļu atbalsta pasākums nekustamā īpašuma nodoklim ir noslēdzies, Saistošie noteikumi Nr. 18 vairs nav aktuāli un ir atzīstami par spēku zaudējušiem. |
| 1. Fiskālā ietekme uz pašvaldības budžetu | Saistošo noteikumu projekts Daugavpils valstspilsētas pašvaldības budžetu neietekmē. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Saistošo noteikumu projektam nav sociālās ietekmes un tas neietekmēs vidi, iedzīvotāju veselību, uzņēmējdarbības vidi vai konkurenci. |
| 1. Ietekme uz administratīvajām procedūrām un to izmaksām | Saistošo noteikumu projekts nemaina administratīvās procedūras. |
| 1. Ietekme uz pašvaldības funkcijām un cilvēkresursiem | Saistošo noteikumu projekta īstenošanā netiks uzlikti jauni pienākumi vai uzdevumi esošajiem darbiniekiem, veidotas jaunas darba vietas u.tml. |
| 1. Informācija par izpildes nodrošināšanu | Jautājumos par nekustamā īpašuma nodokļa administrēšanu persona var vēsties pašvaldības iestādes “Daugavpils pašvaldības centrālā pārvalde” Īpašuma pārvaldīšanas departamenta Nekustamā īpašuma nodokļa administrēšanas nodaļā (<https://www.daugavpils.lv/pasvaldiba/daugavpils-pilsetas-dome/domes-struktura/ipasuma-parvaldisanas-departaments>). |
| 1. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. |
| 1. Izstrādes gaitā veiktās konsultācijas ar privātpersonām un institūcijām | Sabiedrības viedokļa noskaidrošanai saistošo noteikumu projekts publicēts pašvaldības tīmekļvietnē [www.daugavpils.lv](http://www.daugavpils.lv) sadaļā “Sabiedrības līdzdalība”, termiņš viedokļu iesniegšanai – no 2024. gada 25. janvāra līdz 2024. gada 8. februārim.  Par saistošo noteikumu projektu viedokļi netika saņemti. |

 Daugavpils valstspilsētas pašvaldības

domes priekšsēdētājs *(personīgais paraksts)*  A.Elksniņš

*Dokuments ir parakstīts ar drošu elektronisko parakstu un satur laika zīmogu*.